У Вікіпедыі ёсць артыкулы пра іншых асоб з прозвішчам Стаповіч.

**Альбін Мацвеевіч Стаповіч (Стэповіч)** (польск.: Albin Stapowicz; 18 сакавіка 1894, вёска Барані, цяпер Астравецкі раён Гродзенскай вобл. — 18 снежня 1934; псеўд. *Уладзімір Загорскі*) — беларускі грамадска-палітычны і музычны дзеяч, публіцыст. Крыптанімы: *С-іч; Стэп; Al.S.; Ал. С.; S-wіcz; А. С.; St.Al.; Ал. Ст.; С-віч*.

Біяграфія
---------

Альбін Стаповіч у 1930-я гг.
Брат К. Сваяка. Вучыўся ў кансерваторыі Монтвіла ў Вільні, Казанскім і Віленскім універсітэтах (1918—24). Перапыніў вучобу па прычыне матэрыяльнага становішча. Надалей выкладаў спевы і музыку ў Віленскай беларускай гімназіі. Адзін з заснавальнікаў Беларускага кааператыўнага земляробча-прамысловага банка ў Вільні, Беларускага інстытута гаспадаркі і культуры, яго сакратар, намеснік старшыні (1930—1934), старшыня Віленскага аддзела, кіраўнік хору пры ім. 3 1926 года сакратар, у 1927—1930 гадах віцэ-старшыня Беларускай хрысціянскай дэмакратыі (БХД), выдавец яго органа — газеты «Беларуская крыніца». У 1928—1930 гадах пасол (дэпутат) польскага сейма, член Беларускага пасольскага клуба. У 1930 годзе намеснік старшыні Беларускага нацыянальнага камітэта ў Вільні. У 1931 годзе выйшаў з БХД. Супрацоўнічаў з Беларускай нацыянал-сацыялістычнай партыяй, адзін з ідэолагаў беларускіх нацыянал-сацыялістаў (пад псеўданімам Уладзімір Загорскі).

Супрацоўнічаў у выданнях «Наш шлях», «Крыніца», «Беларуская крыніца», «Родныя гоні», «Нёман», «Новы шлях», «Шлях моладзі», «Самапомач» і інш. Аўтар музыкі да вершаў Я. Купалы, М. Машары, К. Сваяка, Ф. Грышкевіча, У. Казлоўскага, А. Гурло, вершаваных перакладаў з польскай мовы, аўтар гімна Беларускага інстытута гаспадаркі і культуры «Дзе чутны мовы нашай гукі».

Памяць
------

Магіла Альбіна Стаповіча, побач магіла брата Канстанціна Стаповіча (Казіміра Сваяка). Могілкі Роса, Вільня, 2019 г.
У снежні 1994 года ў Вільні на старажытных могілках Роса адбылося адкрыццё надмагільнага помніка Альбіну Стаповічу, прымеркаванае да 60-годдзя з дня ягонай смерці.

У 2004 годзе ў яго роднай вёсцы Барані адбыліся чытанні, прысвечаныя Альбіну Стаповічу, і адкрыта мемарыяльная шыльда.

Гл. таксама
-----------

* Беларусь перадусім!

Зноскі
------

1. 1 2  Albin Stepowicz // Internetowy Polski Słownik Biograficzny<a href='https://wikidata.org/wiki/Track:Q96022943'></a>
2. ↑  Стаповіч (Стэповіч) Альбін Мацвеевіч на сайце анлайн-энцыклапедыі «Беларусь у асобах і падзеях»
3. ↑  Стаповіч Альбін Мацвеевіч (1894—1934), кампазітар, беларускі грамадска-палітычны дзеяч, публіцыст, літаратуразнаўца і пісьменнік, малодшы брат Казіміра Сваяка Архівавана 9 ліпеня 2020.
4. ↑  nashaniva.by

Літаратура
----------

* *Глагоўская А.* Кар’еру пачынаў у Цеханаўцы // Спадчына. 1994. № 6.
* *Глагоўская А.* Стаповіч (Стэповіч) Альбін Мацвеевіч // Беларуская энцыклапедыя: У 18 т. Т. 15: Следавікі — Трыо / Рэдкал.: Г. П. Пашкоў і інш. — Мн. : БелЭн, 2002. — Т. 15. — С. 153. — 10 000 экз. — ISBN 985-11-0035-8. — ISBN 985-11-0251-2 (т. 15).

Спасылкі
--------

|  |  |
| --- | --- |
| s: | Альбін Мацвеевіч Стаповіч у Вікікрыніцах |
| commons: | Альбін Мацвеевіч Стаповіч на Вікісховішчы |

|  |  |
| --- | --- |
| ⚙️   Генеалогія і некрапалістыка | IPSB: albin-stepowicz · Sejm-Wielki.pl |
| Нарматыўны кантроль | ISNI: 0000 0004 3058 0237 · NLP: a0000002793419 · NUKAT: n2014083461 · VIAF: 307491619 · БАП: 129631 |